Azərbaycan Qəzeti Rəsmi Dövlət Qəzeti, Baş redaktor Bəxtiyar SADIQOV Şəhərsalma və Tikinti Məcəlləsinin layihəsi müzakirə olunub
Şəhərsalma və Tikinti Məcəlləsinin layihəsi müzakirə olunub
01:12 15.12.2011
Dekabrın 14-də Milli Məclisin Hüquq siyasəti və dövlət quruculuğu və İqtisadi siyasət komitələrinin birgə iclası keçirildi. İclasda Azərbaycan Respublikasının Şəhərsalma və Tikinti Məcəlləsinin layihəsi müzakirə olundu.
İclası açan Milli Məclisin Hüquq siyasəti və dövlət quruculuğu komitəsinin sədri Əli Hüseynli layihənin hazırlanması barədə məlumat verdi. Qeyd edildi ki, bu məcəllə şəhərsalma və tikinti fəaliyyətinin hüquqi əsaslarını, prinsiplərini, eləcə də dövlət orqanlarının, fiziki və ya hüquqi şəxslərin bu sahədə hüquq və vəzifələrini müəyyənləşdirəcək. Layihənin hazırlanması prosesinə müvafiq qurumların, həmçinin Almaniya Texniki Əməkdaşlıq Cəmiyyətinin mütəxəssiləri cəlb olunublar. Bu sahədə dünya təcrübəsi də öyrənilib.
Milli Məclis Aparatının İnzibati və hərbi qanunvericilik şöbəsi müdirinin müavini Səyyad Kərimov layihə barədə məlumat verərək dedi ki, ölkədə aparılan islahatlar, investisiya mühitinin yaxşılaşdırılması və bunun da sayəsində tikinti sektorunun inkişafı bu sahənin hüquqi tənzimlənməsində təkmil qanunvericilik bazasının formalaşdırılması zərurətini yaradıb. Layihənin birinci bölməsində şəhərsalma və tikinti qanunvericiliyinin təyinatı, bu sahədə dövlətin, bələdiyyələrin səlahiyyətləri, hüquqi, normativ və texniki sənədlər, informasiya təminatı sistemləri və digər məsələlər əksini tapıb. İkinci bölmə şəhərsalma, üçüncü bölmə isə tikinti fəaliyyətini əhatə edir.
Ümumilikdə 99 maddədən ibarət olan layihədə ərazi planlaşdırılması, tikinti fəaliyyətinin subyektləri, tikintiyə dair ümumi tələblər, mühəndis-axtarış işləri, tikinti obyektlərinin təhlükəsiz istismarı ilə bağlı tələblər, tikintidə təhlükəsizlik, tikintiyə icazənin qüvvədə olma müddəti, texniki şərtlər, layihələrin ekspertizası, tikinti obyektinin istismarına icazə verilməsi, tikintilərin dövlət reyestri və digər məsələlər öz əksini tapıb.
Milli Məclisin İqtisadi siyasət komitəsinin sədri Ziyad Səmədzadə məcəllənin ölkə iqtisadiyyatının inkişafı baxımından vacib sənədlərdən biri olacağını və layihənin geniş müzakirəsinə ehtiyac duyulduğunu bildirdi.
Parlamentin İnsan hüquqları komitəsinin sədri Rəbiyyət Aslanova isə tikinti və şəhərsalma məsələsinin hər bir vətəndaşın maraq və mənafeyi çərçivəsində olduğunu vurğuladı, şəhərsalmanın gələcək perspektivləri barədə ictimaiyyətin əvvəlcədən məlumatlandırılmasının vacibliyini qeyd etdi.
İclasda Milli Məclis Aparatının rəhbəri Səfa Mirzəyev, deputatlar, əlaqədar təşkilatların nümayəndələri qanunun əhəmiyyətindən danışdılar, layihədəki bəzi müddəaların təkmilləşdirilməsi ilə bağlı rəy və təkliflərini bildirdilər.
Müzakirələrdən sonra qanun layihəsi baxılması üçün parlamentin plenar iclasına tövsiyə olundu.
İctimai Televiziya və Radio Yayımları Şirkəti Yayım Şurasının üzvlərinin seçilməsi haqqında01:12 15.12.2011
Azərbaycan Respublikası Milli Məclisi İnsan hüquqları komitəsinin üzvünün seçilməsi haqqında01:12 15.12.2011
Azərbaycan Respublikası Milli Məclisi Gənclər və idman komitəsinin tərkibində dəyişikliklər edilməsi haqqında01:12 15.12.2011
Azərbaycan Respublikası Milli Məclisi komitələrinin sədr müavinlərinin seçilməsi haqqında01:12 15.12.2011
Naxçıvan Muxtar Respublikası Ali Məhkəməsi hakimlərinin vəzifədən azad edilmələri haqqında01:12 15.12.2011